Kazda, Radovan, poslanec NR SR (2020-12-01):
Ďakujem. Vážený pán predsedajúci, predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov, tlač 342a, v druhom čítaní. Národná rada uznesením č. 471 z 27. novembra pridelila predmetný návrh zákona na prerokovanie ústavnoprávnemu výboru, výboru pre financie a rozpočet a výboru pre hospodárske záležitosti. Výbory prerokovali návrh zákona v lehote určenej uznesením Národnej rady. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade schváliť ústavnoprávny výbor uznesením č. 187 z 1. decembra, výbor pre financie a rozpočet uznesením č. 138 z 1. decembra a výbor pre hospodárske záležitosti uznesením č. 115 z 1. decembra 2020. Z uznesení výborov Národnej rady uvedených pod bodom III tejto správy vyplývajú dva pozmeňujúce a doplňujúce návrhy. Gestorský výbor odporúča hlasovať o bodoch 1 a 2 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 71/2013 o poskytovaní dotácií v pôsobnosti MH SR, tlač 342, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 116 z 1. decembra 2020. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predseda, otvorte, prosím, rozpravu. Šeliga, Juraj, podpredseda NR SR Ďakujem pekne. Otváram rozpravu. Nedostal som žiadnu prihlášku písomne. Pýtam sa, či sa chce niekto prihlásiť ústne. Nie. Ďakujem. Vyhlasujem rozpravu za skončenú. Chcete zaujať ešte nejaké stanoviská? Nechcete. Ďakujem. Dovidenia, pán minister. Ďakujem, pán poslanec Kazda. (Reakcia z pléna.) Pardon? (Reakcia spravodajcu.) Nie, to je, to pôjde hneď, lebo to je skrátené legislatívne konanie, o jedenástej. Nasleduje ďalší bod, a to je druhé čítanie o vládnom návrhu zákona, ktorým sa mení zákon č. 282/2020 Z. z. o ekologickej poľnohospodárskej výrobe, ktorý prerokúvame v skrátenom legislatívnom konaní. Návrh má tlač 344, výsledky rokovania výborov sú v tlači 344a. Poprosím pána ministra Mičovského, aby nám tento vládny návrh zákona uviedol. Nech sa páči, pán minister. Mičovský, Ján, minister pôdohospodárstva a rozvoja vidieka SR Dobrý deň, ďakujem za slovo. Vážený pán podpredseda Národnej rady, vážené panie poslankyne, vážení páni poslanci, návrh, ktorý vám predkladám s požiadavkou, aby sme ho schválili kvôli tomu, aby došlo k zmene termínu platnosti s posunom o jeden rok, má takúto štvorbodovú chronológiu.
Nariadením národného, nariadením Európskeho parlamentu a Rady Európskej únie z roku 2018 bolo prijaté uznesenie o ekologickej poľnohospodárskej výrobe. Na základe toho sme tu v sieni zákonnosti prijali tohto roku v septembri zákon 828 o tejto ekologickej poľnohospodárskej výrobe s tým, že jeho platnosť bude od 1. januára 2021. Ale medzitým došlo k zásadnej zmene práve na pôde Európskeho parlamentu, keď 11. novembra tohto roka došlo k posunu platnosti zákona o, alebo teda nariadenia Európskeho parlamentu o ekologickej poľnohospodárskej výrobe o jeden rok. To znamená z 1. 1. 2021 na 1. 1. 2022. To nás dostalo do situácie, keď neostáva nič iné, ak teda máme vedieť správne aplikovať nariadenie Európskej únie, nemôžeme predbiehať platnosťou túto legislatívu našou domácou legislatívou, že sme postavení pred úlohu zmeniť už účinnosť platnosti zákona 828 o ekologickej poľnohospodárskej výrobe tak, že jeho platnosť bude sa začínať až 1. januára 2022. To je podstata tohto návrhu zákona, o ktorého schválenie vás týmto prosím. Ďakujem, skončil som. Šeliga, Juraj, podpredseda NR SR Ďakujem pekne, pán minister. Poprosím pána poslanca Karahutu ako spoločného spravodajcu z výboru pre pôdohospodárstvo a životné prostredie, aby informoval Národnú radu o výsledku rokovania výborov o tomto návrhu zákona, odôvodnil stanovisko gestorského výboru. Nech sa páči, pán poslanec.